CELEX: 62007TN0496
Language: el
Date: 2007-12-18 00:00:00
Title: Υπόθεση T-496/07: Προσφυγή της 18ης Δεκεμβρίου 2007 — Repsol YPF Lubricantes y especialidades κ.λπ. κατά Επιτροπής

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/49
            
         Προσφυγή της 18ης Δεκεμβρίου 2007 — Repsol YPF Lubricantes y especialidades κ.λπ. κατά Επιτροπής
   (Υπόθεση T-496/07)
   (2008/C 64/80)
   Γλώσσα διαδικασίας: η ισπανική
   Διάδικοι
   
      Προσφεύγουσες: Repsol YPF Lubricantes y especialidades SA (Μαδρίτη, Ισπανία), Repsol Petróleo SA (Μαδρίτη, Ισπανία), Repsol YPF SA (Μαδρίτη, Ισπανία) (εκπρόσωποι: L. Ortiz Blanco, J. Buendía Sierra και M. Muñoz de Juan, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την προσβαλλόμενη απόφαση όσον αφορά:
               
                           —
                        
                        
                           τον καταλογισμό της κοινής και αλληλέγγυας ευθύνης για τη διάπραξη της παράβασης στη Repsol Petróleo SA,
                        
                     
                           —
                        
                        
                           τον καταλογισμό της κοινής, αλληλέγγυας και κατά μετακύλιση ευθύνης για τη διάπραξη της παράβασης στη Repsol YPF SA,
                        
                     
                           —
                        
                        
                           τον υπολογισμό του καθορισθέντος βασικού προστίμου, καθόσον αντίκειται στην αρχή της αναλογικότητας δεδομένου ότι δεν λήφθηκαν υπόψη η περιορισμένη γεωγραφική έκταση και οικονομική αξία της επίμαχης αγοράς,ούτε η ύπαρξη επιπτώσεων στην αγορά αυτή (ή, άλλως, η αμελητέα επίπτωσή της),
                        
                     
                           —
                        
                        
                           την εσφαλμένη εφαρμογή, εκ μέρους της Επιτροπής, της ανακοίνωσης περί επιείκειας, ιδίως όσον αφορά το ποσοστό της μείωσης του προστίμου της Repsol και
                        
                     
                           —
                        
                        
                           την εφαρμογή της επιβαρυντικής περίστασης της ηγεσίας της σύμπραξης·
                        
                     
         
               —
            
            
               για όλους αυτούς τους λόγους, στο πλαίσιο της πλήρους δικαιοδοσίας του, να μειώσει στο προσήκον επίπεδο το πρόστιμο που επιβλήθηκε στη Repsol·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφυγή βάλλει κατά της απόφασης της Επιτροπής C(2007) 4441 τελικό, της 3ης Οκτωβρίου 2007, στην υπόθεση COMP/38710 — Άσφαλτος Ισπανίας. Με την προσβαλλόμενη απόφαση, η Επιτροπή έκρινε ότι οι προσφεύγουσες, μεταξύ άλλων επιχειρήσεων, παρέβησαν το άρθρο 81 ΕΚ συμμετέχοντας, επί ορισμένο χρονικό διάστημα, σε ένα σύνολο συμφωνιών και εναρμονισμένων πρακτικών στην αγορά του εμποτισμένου σκυρόστρωτου, συνισταμένων σε συμφωνίες κατανομής της αγοράς και συντονισμού των τιμών. Για τις παραβάσεις αυτές, η Επιτροπή επέβαλε πρόστιμο στις προσφεύγουσες ως αλληλεγγύως ευθυνόμενες.
   Προς στήριξη των αιτημάτων τους, οι προσφεύγουσες επικαλούνται, πρώτον, πλάνη κατά την εκτίμηση των πραγματικών περιστατικών και του δικαίου, καθόσον η Επιτροπή εσφαλμένως μετακύλισε την ευθύνη της παράβασης στις θυγατρικές της Repsol YPF Lubricantes y especialidades SA. Οι προσφεύγουσες θεωρούν, συναφώς, ότι ο καταλογισμός της ευθύνης κατά μετακύλιση αντίκειται στη νομολογία του κοινοτικού δικαστή.
   Δεύτερον, οι προσφεύγουσες προσάπτουν στην Επιτροπή ότι παραβίασε την αρχή της αναλογικότητας κατά τον υπολογισμό του αρχικού ποσού του προστίμου.
   Τρίτον, οι προσφεύγουσες επικαλούνται την ύπαρξη πρόδηλης πλάνης εκτίμησης ή, επικουρικώς, παραβίαση των γενικών αρχών της προστασίας της δικαιολογημένης εμπιστοσύνης, της αναλογικότητας και της ίσης μεταχείρισης κατά τον καθορισμό του ποσοστού μείωσης του ποσού του προστίμου στο πλαίσιο της ανακοίνωσης του 2002 περί της συνεργασίας των επιχειρήσεων (1).
   Τέλος, οι προσφεύγουσες θεωρούν ότι η Επιτροπή υπέπεσε σε πρόδηλη πλάνη εκτίμησης όσον αφορά την αξιολόγηση της επιβαρυντικής περίστασης όσον αφορά τον ηγετικό ρόλο που διεδραμάτισαν στη σύμπραξη από κοινού με άλλη επιχείρηση.
   
      (1)  Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (καρτέλ) (ΕΕ 2002, C 45, σ. 3).